Adina pli difficil da chattar voluntaris
Il general esser è fitg dependent da la collavuraziun gratuita 

(anr/gc) Sco quai che la revista da l’Associaziun da las vischnancas svizras relata en sia nova ediziun, èn las vischnancas pli e pli dependentas da la lavur voluntaria e gratuita che vegn prestada da la populaziun. I vegn dentant constatà ch’i saja adina pli grev da chattar la glieud per tala lavur na pajada. L’Associaziun numnada ha perquai previs dad arranschar questa primavaira ina dieta per discutar strategias, co promover dapli l’engaschi da voluntaris. 

Raschuns per main interess 
L’engaschi voluntari e gratuit è ina pitga impurtanta dal sistem da milissa. El enritgescha era la vita politica e sociala cun pussibilitar ina purschida variada sin il champ cultural e sportiv. Ma i dat era cunfins. L’individualissem creschent, main interess vid la vita publica e la mancanza da temp reduceschan la prontezza da s’engaschar per la publicitad. Blers uffizis e posts en vischnancas e citads na pon uschia betg vegnir occupads pli. Era la vischinanza cun la vischnanca svanescha e l’identificaziun cun il lieu da domicil vegn pli difficila. Ed i na resta savens nagut auter che la vischnanca sto surpigliar quai che vegniva fin ussa prestà tras benevolat. 

Bler succeda betg senza voluntaris
En mintga vitg e citad è la lavur da voluntaris ina part impurtanta dals servetschs publics. I dat numerus pensums che pon be vegnir ademplids cun agid da voluntaris. Quai vala per bain inqual uffizi communal. Numerusas uras vegnan unfridas en las diversas uniuns culturalas e sportivas en ils vitgs. Il medem vala era per autras organisaziuns privatas cun finamiras idealisticas. Ins quinta che na main che ina quarta da la populaziun svizra prestia lavur voluntaria. Senza els na giess bler betg. La qualitad da viver dad ina vischnanca dependa essenzialmain da la dimensiun da la lavur organisada ed infurmativa na pajada. 
Persunas che lavuran voluntarmain e gratuitamain en las vischnancas na prestan betg sulet insatge prezius. Ellas disponan numnadamain era dad ina vasta rait da relaziuns, enconuschientschas spezialas e spiert creativ. Igl è impurtant che las vischnancas restian conscientas da la valita da quel engaschi voluntari. Decisiv èsi perquai da sa dumandar cun tge strategias che questa lavur voluntaria possia vegnir promovida e tge ch’igl è da far per che questa vegnia renconuschida adina dapli. Perquai èsi era da muntada da sensibilisar e motivar la giuventetgna per in tal engaschi sin plaun communal. 

Schanzas e cunfins da la lavur voluntaria 
Lavur voluntaria e gratuita vegn prestada tant dal general esser sco d’organisaziuns privatas. Ils davos onns èn vegnids instituids posts d’intermediaziun per lavur da benevolat. Uschia datti centers persuenter en citads e regiuns. Ma era en vischnancas existan lieus da coordinaziun per la lavur gratuita. Era la lavur cumina – enconuschenta da vegl ennà tar nus – vegn puspè reactivada. La citada dieta vegn a s’occupar da «Trends, schanzas e cunfins da l’engaschi voluntari en vischnancas e citads». Ins vul eruir, nua e pertge che questa lavur voluntaria va enavos, ma surtut era dilucidar pussaivladads da la promover.